Cun cuasi un an di ritart il guvier britanic al à inviât al Consei de Europe il so tierç rapuart su la aplicazion de Cjarte europeane pes lenghis regjonâls o minoritariis sul so teritori. Il document, dut câs, nol cjape dentri la situazion dal irlandês e de varietât di scots fevelade in Irlande dal Nord, par vie che la aministrazion locâl no à fat rivâ al guvier di Londre nissun dât in proposit. Dal rapuart al ven fûr che la situazion dal galês e je avonde stabile, invezit si àn fats dai pas indenant sei pal gaelic scozês, sei pal cornic. Lis novitâts principâls che a rivin de Scozie si riferissin ae nassite de television par gaelic, ancje se a restin inmò dai problemis pe difusion dal segnâl vie tiere, e de elaborazion dal gnûf plan pe lenghe gaeliche che però nol à ancjemò vût il vie libare di dutis lis aministrazions locâls. In Cornualie si segnale une lente, ma significative incressite de lenghe. Denant de gruesse domande che e rive dai students, il cornic al è stât metût dentri intal curriculum scolastic, ma dispès il so insegnament al dipent des decisions dai diviers dirigjents scolastics.
Pobal, la organizazion di riferiment pe lenghe irlandese, e à denunciât cun fuarce aes autoritâts europeanis il rapuart elaborât dal guvier britanic, par vie de mancjance di riferiments sul gaelic irlandês. La situazion de lenghe e reste suspindude dal 2007 cuant che il guvier di Londre al à decidût di trasferî la competence su la politiche linguistiche ae Assemblee de Irlande dal Nord prime di vê preparât la gnove leç sul gaelic, come che invezit si veve impegnât a fâ. Par Pobal il guvier britanic nol à rispietât i impegns internazionâi sui dirits linguistics, intant che inte Assemblee de Irlande dal Nord la cuestion de lenghe e je un ostaç intes mans dai unioniscj intal lôr braç di fier cuintri dai rapresentants de comunitât nazionaliste irlandese.
Font: Eurolang, 05 e 10/06/09
fur_Latn fur_Latn tsn_Latn